CELEX: C2007/056/69
Language: da
Date: 2007-03-10 00:00:00
Title: Sag T-12/07: Sag anlagt den 16. januar 2007 — Polimeri Europa mod Kommissionen

10.3.2007   
            
            
               DA
            
            
               Den Europæiske Unions Tidende
            
            
               C 56/37
            
         Sag anlagt den 16. januar 2007 — Polimeri Europa mod Kommissionen
   (Sag T-12/07)
   (2007/C 56/69)
   Processprog: italiensk
   Parter
   
      Sagsøger: Polimeri Europa SpA (Brindisi, Italien) (ved avvocati M. Siragusa, F. M. Moretti og L. Nascimbene)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Beslutningen og alle de retsakter, der hører uadskilleligt sammen hermed, annulleres i deres helhed, og Kommissionen pålægges herved at skaffe kopien af den ikke-fortrolige version af den nye klagepunktsmeddelelse, som blev sendt til Michelin, tilbage.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Den foreliggende sag er anlagt til prøvelse af Kommissionens beslutning COMP/F2/D (2006) 1095 af 6. november 2006 som led i en procedure iværksat i henhold til artikel 81 EF (sag COMP/F38.638 BR/ESBR), hvorved Kommissionen tilsendte Manufacture Française des Pneumatiques Michelin (MFPM) en kopi af den ikke-fortrolige version af klagepunktsmeddelelsen af 6. april 2006. MFPM havde tidligere fået adgang til den administrative procedure som interesseret tredjepart, og var blevet opfordret til at indgive eventuelle bemærkninger.
   Sagsøgeren har til støtte for sine påstande gjort følgende gældende:
   
               —
            
            
               Sagsøgerens ret til kontradiktion er blevet tilsidesat. Det gøres i denne forbindelse gældende, at Kommissionen indtil vedtagelsen af beslutningen har skjult det reelle formål med og karakteren af Michelins deltagelse i proceduren, hvorved sagsøgerens mulighed for kontradiktion er blevet begrænset, og sagsøgerens processuelle stilling er blevet påvirket negativt.
            
         
               —
            
            
               Beslutningen er ulovlig set i forhold til det retlige grundlag, den er støttet på, nærmere bestemt artikel 6 i forordning nr. 773/2004 (1). Det gøres i denne forbindelse gældende, at Michelin ikke kan anses som klager, eftersom modul C, som Michelin har fremlagt, ikke har karakter af en tilskyndelseshandling til den procedure, som er iværksat på grundlag af en klage i henhold til artikel 7 i forordning nr. 1/2003 (2). Det følger heraf, at beslutningen er behæftet med en tilsidesættelse af denne bestemmelse sammenholdt med artikel 7 i forordning nr. 773/2004.
            
         
      (1)  Kommissionens forordning (EF) nr. 773/2004 af 7.4.2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).
   
      (2)  Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).